Baaienaars draf na Knysna om te inspireer | News24
Baaienaars draf na Knysna om te inspireer
’n Groep Baaienaars sal binnekort na Knysna draf om liefdadigheidswerk in ander te inspireer. (Van links) Reinet Steyn, Christine Fourie, Piet Steyn, Lana Bruyns en Luzanne Bruyns tel onder die sewe drawwers wat dié tog onderneem. Foto: werner hi
SELFS ’n klein onselfsugtige daad kan ver strek – en ’n groep Baaienaars sal 260 kilometer draf om dié punt te bewys.
Ná vier jaar in dieselfde oefengroep het sewe drawwers besluit om die langpad tussen Port Elizabeth en Knysna kaf te draf. Op dié manier wil hulle ander inspireer om by liefdadigheid betrokke te raak.
“Ons hardloop nie vir skenkings nie, en ons vra ook nie geld of hulp op die pad nie,” het Piet Steyn, wat die groep organiseer, gesê. “As ons egter net een persoon kan oorreed om ’n hand na ander uit te reik, sal ons gelukkig wees.”
Daarom het hy en sy vrou, Reinet en ander drawwers uit hul oefengroep saamgespan om oor drie dae ’n aflos na Knysna te hardloop. “Ons het nog nooit voorheen só iets aangedurf nie, maar vier van ons het reeds die Comrades-marathon voltooi, ten spyte van twee hart-omleidings en twee gevalle van kanker in ons groep.”
Die groep sal op Dinsdag 7 Julie van Groenbossies vertrek, met elkeen wat om die beurt ’n gelyke deel van die afstand draf terwyl die res met twee voertuie ry. “Ons sal die eerste dag tot Humansdorp draf, daarna na Stormsrivier, en op die derde dag sal ons Knysna bereik. Met dié plan sal ons ongeveer 11 ure ’n dag draf.”
Met hul aankoms in Knysna sal hulle ’n dag rus en die Oesterfees geniet, voor hulle aan die bosmarathon wil deelneem. “Dit is hoe ons sal feesvier aan die einde van ons tog. Hopelik sal dit ’n gees van dankbaarheid in ander wek, sodat hulle hul tyd of klere wat nie gedra word nie aan behoeftiges sal skenk.”